**Latvijas Bankas noteikumu projekta "Krājaizdevu sabiedrību kredītriska pārvaldīšanas noteikumi" anotācija**

|  |  |
| --- | --- |
| **Nosaukums** | Krājaizdevu sabiedrību kredītriska pārvaldīšanas noteikumi |
| **Dokumenta veids** | Latvijas Bankas noteikumi |
| **Izdošanas pamatojums** | Krājaizdevu sabiedrību likuma (turpmāk – Likums) 20. panta trīspadsmitā daļa |
| **Mērķis un būtība** | 2025. gada 5. jūnijā Saeimā tika pieņemti grozījumi Likumā, kas paredz šādas izmaiņas:   1. paplašinātas krājaizdevu sabiedrību (turpmāk – Sabiedrība) tiesības sniegt kreditēšanas pakalpojumus saviem biedriem – Likuma 5. panta piektās daļas 2. un 3. punktā minētajām komercsabiedrībām (personālsabiedrībām un kapitālsabiedrībām) un kooperatīvajām sabiedrībām (turpmāk – juridiskās personas); 2. paplašināts Likuma 20. panta trīspadsmitajā daļā ietvertais deleģējums, pilnvarojot Latvijas Banku izdot noteikumus par kredītriska pārvaldīšanu, kas pēc būtības aptver plašāku jomu nekā iepriekš noteiktais deleģējums Latvijas Bankai noteikt prasības aktīvu un ārpusbilances saistību novērtēšanai.   Ņemot vērā minēto, Latvijas Banka ir izstrādājusi jaunu noteikumu projektu "Krājaizdevu sabiedrību kredītriska pārvaldīšanas noteikumi" (turpmāk – noteikumu projekts), kurā tiks apvienots Latvijas Bankas 2024. gada 19. augusta noteikumos Nr. 310 "Krājaizdevu sabiedrību aktīvu un ārpusbilances saistību novērtēšanas noteikumi" (turpmāk – Noteikumi Nr. 310) ietvertais regulējums un Latvijas Bankas 2024. gada 25. marta noteikumu Nr. 285 "Krājaizdevu sabiedrību iekšējās kontroles sistēmas noteikumi" (turpmāk – Noteikumi Nr. 285) VII nodaļā "Kredītriska pārvaldīšana" noteiktās kredītriska pārvaldīšanas prasības, kā arī tiks noteiktas citas prasības kredītriska pārvaldīšanai, t. sk. juridisko personu kreditēšanai. Tādējādi visas ar kredītriska pārvaldīšanu saistītās prasības tiks apvienotas vienā normatīvajā aktā.  Salīdzinājumā ar Noteikumos Nr. 310 un Noteikumu Nr. 285 VII nodaļā ietvertajām prasībām noteikumu projekts paredz vairākas izmaiņas, kas balstītas arī uz Latvijas Bankas uzraudzības praksi, pārbaudēs novērotajām problēmām un tipiskākajiem trūkumiem.   1. Lai nodrošinātu vienveidīgu un konsekventu terminoloģiju, ar 2025. gada 5. jūnija grozījumiem vairākās Likuma normās vārds "kredīts" (attiecīgā skaitlī un locījumā) tika aizstāts ar vārdu "aizdevums" (attiecīgā skaitlī un locījumā). Ņemot vērā minēto, arī noteikumu projektā atbilstošajās vietās tiek lietots termins "aizdevums", nevis termins "kredīts". 2. Sabiedrības uzdevumi kredītriska pārvaldīšanas jomā papildināti ar prasību, kas nepieciešama, lai Sabiedrība noteiktu vēlamo kredītriska līmeni, proti, Sabiedrībai būs pienākums noteikt vēlamo kredītportfeļa struktūru un apjomu un aizdevumu koncentrācijas limitus, kā arī nodrošināt to ievērošanu. Šī pēc būtības nav jauna prasība, jo prasības noteikt ierobežojumus un limitus, kā arī kontroles procedūras risku pārvaldīšanā Sabiedrībām ir bijušas saistošas arī līdz šim, ņemot vērā Noteikumos Nr. 285 ietvertās būtisko risku pārvaldīšanas prasības. Noteikumu projektā tās ir iekļautas un detalizētāk aprakstītas kredītriska pārvaldīšanas mērķiem, lai nodrošinātu skaidrāku uzraudzības normu izpratni. 3. Noteikumu projektā iekļauta prasība Sabiedrībai noteikt un aizņēmēja kredītspējas novērtēšanā ņemt vērā aizņēmēja piederību pie kopējās riska grupas vai ar Sabiedrību saistītām personām jeb Likuma 20. panta desmitajā daļā minētajām personām. Arī šobrīd atbilstoši Noteikumos Nr. 310 ietvertajām prasībām aizdevumu klasifikācijas procesā ir jāņem vērā aizņēmēja piederība pie kopējās riska grupas. Ņemot vērā uzraudzības procesā konstatētos trūkumus, noteikumu projektā tiek noteikts, ka Sabiedrība, lai noteiktu piederību pie kādas no minētajām grupām vai personām, izstrādā kārtību kopējo riska grupu un ar Sabiedrību saistītu personu identificēšanai. Šajā kārtībā Sabiedrība var detalizētāk noteikt, kādā veidā, ņemot vērā noteikumu projektā minētos pamatprincipus, tiks veikts piederības izvērtējums. Noteikumu projektā ietverti arī būtiskākie pamatprincipi kontroles attiecību vai ekonomiskās atkarības identificēšanai starp biedriem, lai divus vai vairākus biedrus iekļautu kopējās riska grupās. 4. Noteikumu projektā iekļauta prasība noteikt visaptverošu lēmumu pieņemšanas kārtību, kas iekļautu visus aizdevuma dzīves cikla posmus. 5. Noteikumu projektā ietverta jauna II nodaļa "Aizdevumu piešķiršana", kas izvērstāk un Sabiedrībām saprotamāk izskaidro pamatprincipus, kuri jāievēro, nosakot aizdevumu piešķiršanas ietvaru. Prasība nodrošināt skaidri noteiktu un saprātīgu aizdevumu piešķiršanas kritēriju lietošanu, pārbaudīt aizdevumu izlietojumu, kā arī noteikt prasības un kārtību nekustamo un kustamo īpašumu ķīlas reģistrācijai un apdrošināšanai par labu Sabiedrībai ir iekļautas arī Noteikumu Nr. 285 VII nodaļā, līdz ar to jaunā nodaļa tās atspoguļo detalizētāk. 6. Noteikumu projektā izcelta prasība novērtēt valsts risku gadījumos, kad saskaņā ar Sabiedrības kredītpolitiku tā piešķir aizdevumus aizņēmējiem ar augstāku kredītrisku, kuru finansiālais stāvoklis un kredītsaistību izpilde ir atkarīga no citas dalībvalsts vai ārvalsts ekonomiskās, sociālās vai politiskās situācijas. Šī prasība nav jauna, jo tā šobrīd ir noteikta Noteikumu Nr. 310 II nodaļā "Aktīvu un ārpusbilances saistību kvalitātes novērtēšana". 7. Noteikumu projektā iekļauta jauna prasība noteikt maksimālo lēmuma par aizdevuma piešķiršanu spēkā esamības termiņu, kas nevar pārsniegt trīs mēnešus no lēmuma pieņemšanas brīža. Tas nepieciešams, jo lēmumiem par aizdevumu piešķiršanu ir jābalstās uz aktuālu informāciju, kas visobjektīvāk atspoguļo gan aizņēmēja kredītspēju, gan ārējās un iekšējās vides apstākļus. Nenosakot maksimālo termiņu, pastāv risks, ka aizdevuma līgums tiek noslēgts un naudas līdzekļi izsniegti, neņemot vērā kādas būtiskas izmaiņas vai apstākļus, kas var ietekmēt aizdevuma pilnīgas atmaksāšanas iespējas. Sabiedrība var noteikt arī īsāku lēmuma spēkā esamības termiņu nekā trīs mēneši. Ja aizdevuma līgums netiek noslēgts Sabiedrības noteiktajā termiņā, par aizdevuma piešķiršanas priekšlikuma izveidi atbildīgajam(-iem) darbiniekam(-iem) ir jāatjaunina lēmuma pieņemšanai nepieciešamā informācija. 8. Noteikumu projektā izveidota atsevišķa III nodaļa "Kredītspējas novērtēšana", kurā ietvertas arī Noteikumu Nr. 310 II nodaļā un Noteikumu Nr. 285 VII nodaļā ietvertās prasības kredītspējas novērtēšanai. Jaunajā nodaļā izcelti galvenie vispārējie aspekti, kas jāņem vērā, veicot aizņēmēju kredītspējas novērtēšanu, neatkarīgi no aizņēmēju juridiskā statusa, proti, paredzēts, ka Sabiedrība nosaka minimālo periodu, par kādu iesniedzami dokumenti kredītspējas izvērtēšanai, kā arī kārtību, kādā tiek aprēķināti aizņēmēja ikmēneša ienākumi un izdevumi un izvērtēta aizņēmēja kredītspēja. Tāpat noteikumu projektā paredzēta prasība dokumentēt kredītspējas novērtējumu, ņemot vērā attiecīgo aizdevuma dzīves cikla posmu. 9. Noteikumu projekta III nodaļā "Kredītspējas novērtēšana" iekļauta prasība, ka aizņēmēju, kas atzīstami par patērētājiem Patērētāju tiesību aizsardzības likuma izpratnē, kredītspējas novērtējums ir jāveic, ņemot vērā arī Patērētāju tiesību aizsardzības likumā noteiktās prasības. Prasības patērētāju kredītspējas novērtēšanai ir noteiktas arī kredītiestādēm Latvijas Bankas 2023. gada 18. decembra noteikumos Nr. 265 "Kredītriska pārvaldīšanas noteikumi". Ņemot vērā to, ka saskaņā ar Patērētāju tiesību aizsardzības likuma 8. panta 1.1daļas 4. punktu Sabiedrības tāpat kā kredītiestādes var sniegt kreditēšanas pakalpojumus patērētājiem, nesaņemot speciālu atļauju (licenci) patērētāja kreditēšanas pakalpojuma sniegšanai, noteikumu projektā ietvertā prasība veicinās vienādu pieeju gan kredītiestādēs, gan Sabiedrībās apkalpoto patērētāju tiesību aizsardzībai. Lai izveidotu korektu un labākajai kreditēšanas praksei atbilstošu patērētāju kredītspējas novērtēšanas metodoloģiju un kārtību, Sabiedrības var izmantot Patērētāju tiesību aizsardzības centra izstrādātās "Vadlīnijas patērētāju spējas atmaksāt kredītu novērtēšanai kredītu devējiem, kas sniedz kreditēšanas pakalpojumus patērētājiem", kuras ir pieejamas Patērētāju tiesību aizsardzības centra tīmekļvietnē. 10. Noteikumu projektā ietverta jauna IV nodaļa "Nodrošinājuma vērtēšana", kurā:     1. apkopotas, precizētas un izvērstāk skaidrotas Noteikumos Nr. 310 un Noteikumu Nr. 285 VII nodaļā iekļautās prasības aizdevumu nodrošinājumu novērtēšanai;     2. ņemot vērā uzraudzības praksē izdarītos secinājumus, iekļauta aizdevuma apmēra attiecības pret nodrošinājuma vērtību (LTV rādītājs) aprēķina formula;     3. iekļauta atsauce uz noteikumu projekta 40. punktu, kas precīzāk atspoguļo aspektus, kas papildus jāņem vērā komerciālā nekustamā īpašuma novērtēšanā. 11. Noteikumu projektā izveidota atsevišķa V nodaļa "Aizdevumu administrēšana un kvalitātes pārraudzība", kas kopumā nosaka skaidrākas un izvērstākas prasības aizdevumu regulārai uzraudzībai. Prasība veikt nepārtrauktu aizdevumu administrēšanu, kredītriska mērīšanu, novērtēšanu un pārraudzību, kā arī aizņēmēja ienākumu analīzi aizdevuma piešķiršanas un saistību izpildes periodā ir ietverta arī Noteikumu Nr. 285 VII nodaļā, līdz ar to pēc būtības jaunajā nodaļā ietvertās prasības neuzliek Sabiedrībām pienākumu izveidot pilnīgi jaunu procesu, bet pārskatīt, pilnveidot un aktualizēt jau esošās politikas un procedūras. Papildus jaunajā nodaļā iekļauta prasība veikt aizdevuma nodrošinājuma (nekustamā īpašuma) vērtības aktualizēšanu brīdī, kad aizdevuma pamatsummas vai procentu samaksa tiek kavēta vairāk nekā 90 dienas. Prasība sekot līdzi un novērtēt nodrošinājuma vērtības izmaiņas nav jauna. Tā ir iekļauta arī Noteikumos Nr. 310. Būtiska nozīme nodrošinājuma tirgus patiesajai vērtībai rodas gadījumos, kad aizdevuma atmaksa tiek kavēta vai aizņēmējam rodas finansiālas grūtības, kā rezultātā Sabiedrībai ir jāveic papildu darbības situācijas uzlabošanai vai pat jāuzsāk aizdevuma atgūšanas process. Līdzšinējā uzraudzības prakse liecina, ka nodrošinājumu vērtības vairumā Sabiedrību netiek regulāri un savlaicīgi aktualizētas. Darbā ar problemātiskajiem aizdevumiem, īpaši no nodrošinājuma atkarīgiem aizdevumiem, kā arī veicot aktīvu novērtēšanu un klasifikāciju un nosakot uzkrājumu apmēru, ir jāizmanto informācija par nodrošinājuma patieso vērtību. Tāpat jaunajā nodaļā precīzāk un saprotamāk aprakstītas aizdevumu pārstrukturēšanas kārtības noteikšanas prasības un noteikts, ka pārstrukturētiem aizdevumiem jānosaka pārbaudes periods, kas nav īsāks par vienu gadu, nodrošinot šādu aizdevumu pastiprinātu uzraudzību. Šī prasība ir saskaņota ar aktīvu klasifikācijas prasību, kas ir ietverta arī Noteikumos Nr. 310 un nosaka, ka, ja aizdevums ir pārstrukturēts aizdevums, to klasificē ne augstāk kā uzraugāmu vienu gadu kopš pārstrukturēšanas dienas vai ilgāk, ja citas pazīmes liecina par zemāku aizdevuma klasi nekā standarta, piemēram, aizņēmējs kavē maksājumus. 12. Noteikumu projektā ietverta jauna VI nodaļa "Papildu prasības sabiedrībai, kas sniedz kreditēšanas pakalpojumus Likuma 5. panta piektās daļas 2. un 3. punktā minētajām personām", kura paredz detalizētākas un specifiskākas prasības kredītriska pārvaldīšanai tām Sabiedrībām, kuras veic juridisko personu, kas ir Sabiedrības biedri, kreditēšanu. Šajā nodaļā noteiktas prasības aizdevumu piešķiršanas kritēriju izveidei, sniedzot piemērus par dažādiem rādītājiem, kurus Sabiedrībām vēlams izmantot, veidojot savas aizdevumu piešķiršanas procedūras. Noteikumu projektā minētie rādītāji nav izsmeļoši, bet finanšu nozarē ir plaši izmantoti juridisko personu kredītspējas novērtēšanā. Sabiedrības var izmantot arī citus rādītājus. Tāpat noteikumu projektā visaptveroši aprakstīts, kāda informācija ir jāanalizē kredītspējas izvērtēšanas procesā. Sabiedrībām šīs informācijas avoti un pamatojošā dokumentācija ir jānosaka atbilstoši aizņēmēja un aizdevuma specifikai. Papildus noteiktas prasības informācijas iegūšanai un analīzei gadījumos, kad aizdevuma mērķis ir komerciālā nekustamā īpašuma kreditēšana vai nekustamā īpašuma attīstīšana. Nosakot nekustamā īpašuma lietošanas veidus (komerciāls, mājokļa, izīrēšanai utt.), izmantojamas Latvijas Bankas 2018. gada 18. janvāra noteikumos Nr. 160 "Kredītu reģistra noteikumi" un to pielikumos izmantotās definīcijas. Lai Sabiedrības pastāvīgi nodrošinātu atbilstošu kompetenču un prasmju pilnveidošanu juridisko personu kredītspējas novērtēšanā, noteikumu projektā iekļauta prasība Sabiedrībai nodrošināt iesaistīto darbinieku apmācību un pasākumus zināšanu pilnveidei. 13. Noteikumu projekta VII nodaļā "Aktīvu un ārpusbilances saistību kvalitātes novērtēšana" salīdzinājumā ar Noteikumos Nr. 310 noteiktajām prasībām ietvertas prasības juridiskajām personām izsniegto aizdevumu kvalitātes novērtēšanai un tās regularitātei un prasības, kas attiecas uz kredītspējas un nodrošinājuma novērtēšanu, pārceltas uz kādu no iepriekš minētajām nodaļām, kā arī veikti atsevišķi redakcionāli vai tehniski labojumi. 14. Noteikumu projekta VIII nodaļā "Aktīvu un ārpusbilances saistību klasifikācija", IX nodaļā "Uzkrājumi nedrošiem parādiem", X nodaļā "Aizdevumu vērtēšana grupā", XI nodaļā "Pārstrukturēto aizdevumu vērtēšana", XII nodaļā "Aktīvu un uzkrājumu uzskaite" un noteikumu projekta pielikumā ietvertās prasības pēc būtības nav mainītas salīdzinājumā ar Noteikumos Nr. 310 ietvertajām prasībām, bet ir veikti redakcionāli vai tehniski labojumi. |
| **Leģitīmais mērķis** | Noteikumu projekta leģitīmais mērķis ir citu personu tiesību aizsardzība un sabiedrības labklājības nodrošināšana.  Šo pamattiesību aizsardzību Latvijas Banka īsteno, nodrošinot finanšu tirgus uzraudzību, kurai ir vitāla nozīme finanšu sistēmas un ekonomiskajā attīstībā, iespējami pilnīgākajā veidā, lai veicinātu sabiedrības uzticēšanos finanšu tirgum un tā dalībniekiem un Latvijas Bankai kā konkrēto finanšu tirgus dalībnieku uzraugam, kas nodrošina to tiesisku un sabiedrības interesēm atbilstošu darbību.  Indivīdam kā finanšu tirgus sistēmas daļai ir būtiski apzināties un saņemt to aizsardzības līmeni, kuru tam nodrošina finanšu tirgus un tā dalībnieku darbības uzraugs (Latvijas Banka), un attiecīgi Latvijas Banka finanšu tirgus un tā dalībnieku darbības uzrauga lomā ir atbildīga par tādu pasākumu veikšanu, kas aizsargā indivīda pamattiesības. Respektīvi, indivīds ir tiesīgs paļauties uz finanšu sistēmas taisnīgu uzraudzību, pretējā gadījumā indivīdam zūd uzticība finanšu sistēmai un motivācija būt šīs sistēmas dalībniekam.  Nosakot finanšu tirgus dalībniekiem prasības un veicot to ievērošanas pārbaudes, Latvijas Banka nodrošina tai Latvijas Bankas likumā noteikto pienākumu – veicināt ieguldītāju un noguldītāju interešu aizsardzību un finanšu tirgus ilgtspējīgu attīstību un stabilitāti – izpildi.  Noteikumu projekts ir nepieciešams, lai Latvijas Banka noteiktu prasības Sabiedrību kredītriska pārvaldīšanai. Atbilstoši veikta kredītriska pārvaldīšana nodrošina, ka Sabiedrība izprot un adekvāti novērtē kredītriska līmeni un atbilstoši reaģē uz pārmaiņām tās darbības vides apstākļos, adekvāti atspoguļo savu finansiālo stāvokli un darbības rezultātus, korekti uzrāda kapitāla pietiekamības un citus regulējošajās prasībās noteiktos rādītājus, kā arī veicina finanšu tirgus dalībnieka darbības efektivitāti, orientēšanos uz ilgtermiņa attīstību, piesardzīgu risku pārvaldīšanu un neatkarīgu lēmumu pieņemšanu. |
| **Samērīgums** | Nosakot Sabiedrībām vienotas prasības attiecībā uz kredītriska pārvaldīšanu, tiek nodrošināta vienota finanšu tirgus dalībnieku izpratne un pieeja regulējošo prasību interpretācijai un piemērošanai.  Ja Sabiedrības neveic kredītriska pārvaldīšanu atbilstoši normatīvo aktu prasībām, tas var ietekmēt to kapitāla pietiekamības un citu regulējošajās prasībās noteikto rādītāju aprēķina pareizību. Lai nodrošinātu ieguldītāju un noguldītāju interešu aizsardzību, ir būtiski pēc iespējas mazināt un novērst minēto risku.  Līdz ar to atbilstošākais veids, kā noteikt finanšu tirgus dalībniekiem vienotas prasības kredītriska pārvaldīšanai, ir izdot tiem saistošus noteikumus. Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu vienveidīgu piemērošanu.  Izraugoties piemērotāko līdzekli leģitīmā mērķa sasniegšanai, Latvijas Banka izvērtēja, ka nebūtu atbilstoši izdot, piemēram, zemāka ranga normatīvos aktus, kuri nebūtu Sabiedrībām juridiski saistoši. Turklāt noteikumu projekta izstrādi pilnvarojošā norma skaidri norāda uz noteikumu izstrādi. Vienlaikus ar noteikumu projektu tiek noteiktas prasības, kuras Latvijas Banka uzraudzības ietvaros var kontrolēt un nepieciešamības gadījumā par konkrētu prasību pārkāpumu piemērot Sabiedrībai korektīvos pasākumus vai sankcijas.  Respektīvi, normatīvais akts kopumā un tajā ietvertās tiesību normas atbilst samērīguma principam, jo, pirmkārt, ar noteikumu projekta ieviešanu tiek sasniegts leģitīmais mērķis (citu personu tiesību un sabiedrības labklājības aizsardzība). Otrkārt, nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē. Treškārt, sabiedrības labums no normatīvā akta prasību piemērošanas ir lielāks par papildu slogu un resursu ieguldījumu (ņemot vērā jau esošās prasības), kas konkrētajam finanšu tirgus dalībniekam varētu rasties ar uzliktajiem pienākumiem, un tos atsver sagaidāmie ilgtermiņa ieguvumi stabilāka finanšu sektora veidā. |
| **Spēkā stāšanās** | Noteikumu projektā paredzēts, ka tas stāsies spēkā 2025. gada 1. oktobrī, jo saskaņā ar Likuma pārejas noteikumu 18. punktā paredzēto Latvijas Bankai noteikumi par kredītriska pārvaldīšanu ir jāizdod līdz 2025. gada 1. oktobrim. Vienlaikus šāds spēkā stāšanās datums nepieciešams, lai nodrošinātu, ka noteikumu projekts stājas spēkā vienlaikus ar Latvijas Bankas noteikumu projektu "Krājaizdevu sabiedrību iekšējās kontroles sistēmas noteikumi", ar kuru par spēku zaudējušiem tiks atzīti Noteikumi Nr. 285. Tā kā Noteikumu Nr. 285 VII nodaļā ietvertās prasības ir ietvertas noteikumu projektā, tad šādā veidā tiks nodrošināts, ka Noteikumu Nr. 285 VII nodaļā ietvertās prasības zaudēs spēku vienlaikus ar brīdi, kad spēkā stāsies attiecīgās noteikumu projektā ietvertās prasības. |
| **Ietekme uz Latvijas Bankas budžetu** | Normatīvā akta izdošana neietekmēs Latvijas Bankas budžeta ieņēmumus un izdevumus. |
| **Administratīvā sloga un izmaksu novērtējums (tirgus dalībniekiem)** | Noteikumu projektā ietvertās izmaiņas, t. sk. prasības saistībā ar pārmaiņām iekšējos procesos, radīs papildu administratīvo slogu un izmaksas finanšu tirgus dalībniekiem, uz kuriem ir attiecināmas noteikumu projekta prasības.  Finanšu tirgus dalībnieku administratīvās izmaksas precīzi nav aprēķināmas, jo tās šajā gadījumā atkarīgas no vairākiem faktoriem, piemēram, no tā, vai noteikumu projektā ietverto prasību ieviešanai finanšu tirgus dalībnieks izmantos iekšējos vai ārējos resursus. Tomēr ilgtermiņā administratīvais slogs un izmaksas samazināsies. |
| **Saistītie dokumenti** | Ar noteikumu projektu saistītie dokumenti:   1. [Krājaizdevu sabiedrību likums](https://likumi.lv/ta/id/7115); 2. [Patērētāju tiesību aizsardzības likums](https://likumi.lv/ta/id/23309); 3. [Noteikumi Nr. 285](https://likumi.lv/ta/id/350750); 4. [Noteikumi Nr.310](https://likumi.lv/ta/id/354391); 5. [Latvijas Bankas 2024. gada 16. decembra noteikumi Nr. 370 "Krājaizdevu sabiedrību darbību raksturojošo rādītāju aprēķināšanas un pārskatu sagatavošanas noteikumi"](https://likumi.lv/ta/id/357441); 6. [Latvijas Bankas 2018. gada 18. janvāra noteikumi Nr. 160 "Kredītu reģistra noteikumi"](https://likumi.lv/ta/id/296597). |
| **Saskaņošana ar Eiropas Centrālo banku** | Noteikumu projektu nav nepieciešams saskaņot ar Eiropas Centrālo banku. |
| **Saskaņošana ar citām publiskām un privātām personām** | Noteikumu projekts 2025. gada 30. jūlijā tika publicēts Latvijas Bankas tīmekļvietnes [www.bank.lv](http://www.bank.lv) sadaļas "Tiesību akti" apakšsadaļā "Sabiedrības līdzdalība", aicinot iebildumus un priekšlikumus iesniegt līdz 2025. gada 13. augustam.  Vienlaikus par noteikumu projektu un notiekošo sabiedrības līdzdalību tika informēta Krājaizdevu Apvienība un Latvijas Kooperatīvo krājaizdevu sabiedrību savienība, kā arī ārpus tām esošie finanšu tirgus dalībnieki, kuriem būs saistoša noteikumu projektā ietverto prasību izpilde. |
| **Saskaņošanas rezultāti** | Sabiedrības līdzdalības rezultātā par noteikumu projektu netika saņemti iebildumi vai priekšlikumi. |