**Latvijas Bankas noteikumu projekta**

**"Krājaizdevu sabiedrību licencēšanas, to amatpersonu piemērotības izvērtēšanas un jaunu finanšu pakalpojumu vai grozījumu izvērtēšanas kārtība" anotācija**

|  |  |
| --- | --- |
| **Nosaukums** | Krājaizdevu sabiedrību licencēšanas, to amatpersonu piemērotības izvērtēšanas un jaunu finanšu pakalpojumu vai grozījumu izvērtēšanas kārtība |
| **Dokumenta veids** | Latvijas Bankas noteikumi |
| **Izdošanas pamatojums** | Krājaizdevu sabiedrību likuma 8. panta otrā daļa, 9. panta pirmā daļa, 11. panta pirmā un otrā daļa un 24.1 panta 2.2daļa |
| **Mērķis un būtība** | Latvijas Banka ir izstrādājusi jaunu noteikumu "Krājaizdevu sabiedrību licencēšanas, to amatpersonu piemērotības izvērtēšanas un jaunu finanšu pakalpojumu vai grozījumu izvērtēšanas kārtība '' projektu (turpmāk – noteikumu projekts), kas aizstās Latvijas Bankas 2024. gada 2. septembra noteikumus Nr. 313 "Krājaizdevu sabiedrības licences un to amatpersonu piemērotības izvērtēšanas kārtību" (turpmāk – Noteikumi Nr. 313) un regulēs kārtību, kādā Latvijas Banka izsniedz krājaizdevu sabiedrībai licenci un izvērtē krājaizdevu sabiedrības amatpersonu piemērotību, kā arī nosaka iesniedzamos dokumentus un kārtību, kādā Latvijas Banka izvērtē jaunus, līdz šim nesniegtus finanšu pakalpojumus vai būtiskus finanšu pakalpojumu grozījumus.  Saskaņā ar 2025. gada 5. jūnija grozījumiem Krājaizdevu sabiedrību likuma (turpmāk – Likums) 24.1 panta 2.2daļu Latvijas Banka nosaka iesniedzamos dokumentus un kārtību, kādā tā izvērtē jaunu, līdz šim neveiktu finanšu pakalpojumu sniegšanu vai būtiskus grozījumus finanšu pakalpojumu sniegšanā.  Noteikumu projektā tiek veikti redakcionāli grozījumi, kā arī noteikumi paredz atvieglotu kārtību krājaizdevu sabiedrību amatpersonu piemērotības izvērtēšanai pēc atkārtotas ievēlēšanas.  Noteikumu projektā saglabāta Noteikumu Nr. 313 struktūra. Salīdzinājumā ar Noteikumiem Nr. 313:   1. noteikumu projektam pievienota jauna IV nodaļa, kurā tiek noteikti iesniedzamie dokumenti un kārtība, kādā Latvijas Banka izvērtē jaunu, līdz šim neveiktu finanšu pakalpojumu sniegšanu vai būtiskus grozījumus finanšu pakalpojumu sniegšanā; 2. lai samazinātu administratīvo slogu amatpersonu dokumentu sagatavošanai atkārtotas ievēlēšanas gadījumā, noteikumu projektam pievienots 12. un 13. punkts, kas nosaka, ka, atkārtoti ievēlot amatpersonu tajā pašā amatā, krājaizdevu sabiedrība 10 darbdienas pēc šādas ievēlēšanas rakstveidā informē par to Latvijas Banku un iesniedz Latvijas Bankai projekta 11.2. un 11.4. apakšpunktā minētos dokumentus vienīgi tad, ja Latvijas Bankai iepriekš sniegtā informācija par amatpersonu ir mainījusies un šādas izmaiņas var ietekmēt šīs amatpersonas piemērotības novērtējumu; 3. noteikumu projekta 8. punktā un 9.1. apakšpunktā ir veikti redakcionāli grozījumi; 4. noteikumu projekta 9.2. apakšpunktā ir veikti redakcionāli grozījumi. Minētais dokuments – būtisko risku pārvaldīšanas politiku un kontroles procesu apraksts – ietver arī procesu aprakstu, kas nodrošina noziedzīgi iegūtu līdzekļu legalizācijas un terorisma un proliferācijas finansēšanas novēršanas un sankciju riska pārvaldības iekšējās kontroles sistēmas izveidi un efektīvu darbību. |
| **Leģitīmais mērķis** | Noteikumu projekta leģitīmais mērķis ir citu personu tiesību aizsardzība un sabiedrības labklājības nodrošināšana.  Noteikumu projekts nepieciešams, lai Latvijas Banka atbilstoši Latvijas Bankas likuma 48. panta pirmajai un otrajai daļai nodrošinātu stabila un likumiem atbilstoša finanšu sektora darbību. Tas iespējams, sniedzot pēc iespējas precīzāku un sīkāku informāciju, lai nodrošinātu licences krājaizdevu sabiedrības darbībai izsniegšanas procesu, izvērtētu krājaizdevu sabiedrības amatpersonu piemērotību un sniegtu atļauju jaunam, līdz šim neveiktam finanšu pakalpojumam.  Šo pamattiesību aizsardzību Latvijas Banka īsteno, nodrošinot finanšu tirgus uzraudzību, kurai ir vitāla nozīme finanšu sistēmas un ekonomiskajā attīstībā, iespējami pilnīgākā veidā, lai veicinātu sabiedrības uzticēšanos finanšu tirgum un Latvijas Bankai kā konkrēto finanšu tirgus dalībnieku uzraugam, kurš nodrošina konkrēto finanšu tirgus dalībnieku tiesisku un sabiedrības interesēm atbilstošu darbību.  Indivīdam kā finanšu tirgus sistēmas daļai ir būtiski apzināties un saņemt to aizsardzības līmeni, kuru tam nodrošina finanšu tirgus uzraugs jeb Latvijas Banka, un attiecīgi Latvijas Banka finanšu tirgus uzrauga lomā ir atbildīga par tādu pasākumu veikšanu, kas aizsargā indivīda pamattiesības. Respektīvi, indivīds ir tiesīgs paļauties uz finanšu sistēmas taisnīgu uzraudzību. Pretējā gadījumā indivīdam zūd uzticība finanšu sistēmai un motivācija būt par šīs sistēmas dalībnieku. |
| **Samērīgums** | Atbilstošākais veids, kā noteikt vienotas informācijas sniegšanas prasības, kuras nodrošina normatīvajos aktos noteikto prasību izpildi, ir izdot finanšu tirgus dalībniekiem saistošus noteikumus, kuri sniedz skaidru priekšstatu par iesniedzamās informācijas apjomu.  Noteikumu projekts kopumā un tajā ietvertās tiesību normas atbilst samērīguma principam, jo:  - pirmkārt, ar noteikumu projektu un tajā ietvertajām prasībām tiek sasniegts leģitīmais mērķis (citu personu tiesību un sabiedrības labklājības aizsardzība);  - otrkārt, nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē;  - treškārt, labums, ko iegūs sabiedrība, būs lielāks par noteikumu projektā ietverto prasību radītajām negatīvajām sekām.  1. Noteikumu projekts paredz noteikt prasības informācijai un dokumentiem, kas krājaizdevu sabiedrībai jāiesniedz Latvijas Bankai, lai saskaņā ar Krājaizdevu sabiedrību likumu saņemtu licenci krājaizdevu sabiedrības darbībai, saskaņojumu krājaizdevu sabiedrības amatpersonu piemērotībai un saņemtu atļauju jaunam, līdz šim neveiktam finanšu pakalpojumam.  2. Atbilstošākais veids, kā noteikt finanšu tirgus dalībniekiem vienotas un saistošas prasības, ir izdot tiem saistošus noteikumus. Citas alternatīvas jautājuma noregulēšanai un vienotu prasību noteikšanai nebūtu efektīvas un nesasniegtu izvirzīto mērķi, jo nenodrošinātu vienveidīgu piemērošanu.  3. Izstrādājot noteikumu projektu, Latvijas Banka ir izvērtējusi minimālo dokumentu un informācijas apjomu, kas nepieciešams, lai Latvijas Banka varētu pārliecināties, ka krājaizdevu sabiedrība izpilda Krājaizdevu sabiedrību likumā noteiktās prasības, lai varētu saņemt likumā noteikto licenci, saskaņojumu vai atļauju. Turklāt noteikumu projekts paredz atbrīvojumu no dokumentu vai informācijas iesniegšanas, ja Latvijas Bankas rīcībā jau ir noteikta veida informācija vai ja tā ir iegūstama no Latvijas Republikas publiskajiem reģistriem. Tādējādi tika atvieglots licences un saskaņojuma saņemšanas process. Projekts paredz arī samērīgus dokumentu izskatīšanas termiņus atkarībā no izskatāmā jautājuma.  4. Ņemot vērā minēto, noteikumu projekts ir piemērots leģitīmā mērķa sasniegšanai, jo nodrošinās, ka Latvijas Bankai būs pietiekama informācija, lai pārliecinātos, ka krājaizdevu sabiedrības veiktās darbības atbilst Krājaizdevu sabiedrību likuma prasībām. Tas ir nepieciešams, jo ar citiem līdzekļiem Latvijas Bankai nav iespējas iegūt licences, saskaņojuma vai atļaujas izsniegšanai nepieciešamos dokumentus un informāciju, kā arī tas ir samērīgs, jo dokumentu vai informācijas apjoms ir rūpīgi izvērtēts un netiek pieprasīta nevajadzīga informācija. Tādējādi tiek nodrošināts, ka sabiedrības ieguvums ir lielāks par krājaizdevu sabiedrību tiesībām un likumiskajām interesēm nodarīto zaudējumu.  5. Noteikumu projekts paredz pieprasīt arī fizisko personu datus par krājaizdevu sabiedrību amatpersonām tādā apmērā, kas ir nepieciešams un vienlaikus pietiekams, lai izvērtētu personu piemērotību normatīvo aktu prasībām. Bez noteikumu projektā paredzēto datu pieprasīšanas nav iespējams personas identificēt un izvērtēt atbilstoši kopējām krājaizdevu sabiedrību pārvaldības jomā noteiktajām prasībām.  Saskaņā ar Eiropas Parlamenta un Padomes 2016. gada 27. aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula) 13. pantu datu pārzinim personas datu iegūšanas laikā jāsniedz datu subjektam informācija par viņa datu apstrādi, lai nodrošinātu godprātīgu un pārredzamu apstrādi. Līdz ar to saskaņā ar noteikumu projekta 3. pielikumu persona paraksta apliecinājumu, ka par iepazīšanos ar Latvijas Bankas personas datu apstrādes kārtību. Latvijas Banka iegūtos datus glabā piecus gadus pēc tam, kad attiecīgā persona ir zaudējusi krājaizdevu sabiedrības amatpersonas statusu. |
| **Spēkā stāšanās** | Noteikumu projektā paredzēts, ka tas stāsies spēkā 2025. gada 1. oktobrī, lai nodrošinātu, ka tas stājas spēkā Krājaizdevu sabiedrību likuma pārejas noteikumu 18. punktā minētajā termiņā. |
| **Ietekme uz Latvijas Bankas budžetu** | Normatīvā akta izdošana neietekmēs Latvijas Bankas budžeta ieņēmumus un izdevumus. |
| **Administratīvā sloga un izmaksu novērtējums (tirgus dalībniekiem)** | Salīdzinājumā ar spēkā esošajiem Noteikumiem Nr. 313 projektam pievienota jauna IV nodaļa, kurā tiek noteikti iesniedzamie dokumenti un kārtība, kādā Latvijas Banka izvērtē jaunu, līdz šim neveiktu finanšu pakalpojumu sniegšanu. |
| **Saistītie dokumenti** | Ar noteikumu projektu saistītie dokumenti:   1. Krājaizdevu sabiedrību likums; 2. Noteikumi Nr. 313; 3. Latvijas Bankas noteikumu projekts "Krājaizdevu sabiedrību kredītriska pārvaldīšanas noteikumi". |
| **Saskaņošana ar Eiropas Centrālo banku** | Noteikumu projekts nav jāsaskaņo ar Eiropas Centrālo banku. |
| **Saskaņošana ar citām publiskām un privātām personām** | Noteikumu projekts 2025. gada 20. augustā tika publicēts Latvijas Bankas tīmekļvietnes www.bank.lv sadaļas "Tiesību akti" apakšsadaļā "Sabiedrības līdzdalība", aicinot priekšlikumus iesniegt līdz 2025. gada 2. septembrim.  Vienlaikus par noteikumu projektu un notiekošo sabiedrības līdzdalību tika informēta Krājaizdevu Apvienība un Latvijas Kooperatīvo krājaizdevu sabiedrību savienība. Komentāri no Krājaizdevu Apvienības tika saņemti 2025. gada 2. septembrī. |
| **Saskaņošanas rezultāti** | Latvijas Banka ir iepazinusies ar Krājaizdevu Apvienības komentāriem par noteikumu projektu un sniegusi viedokli, kas iekļauts noteikumu projekta anotācijas pielikumā. |

Pielikums

Latvijas Bankas noteikumu projekta anotācijai

**Sabiedrības līdzdalības laikā** **saņemto priekšlikumu par Latvijas Bankas noteikumu projektu** **"Krājaizdevu sabiedrību licencēšanas, to amatpersonu piemērotības izvērtēšanas un jaunu finanšu pakalpojumu vai grozījumu izvērtēšanas kārtība" apkopojums**

Latvijas Banka 2025. gada 20. augustā publiskoja noteikumu projektu "Krājaizdevu sabiedrību licencēšanas, to amatpersonu piemērotības izvērtēšanas un jaunu finanšu pakalpojumu vai grozījumu izvērtēšanas kārtība" (turpmāk – noteikumu projekts) sabiedrības līdzdalībai, proti, komentāru, motivētu priekšlikumu vai iebildumu sniegšanai līdz 2025. gada 2. septembrim. Sabiedrības līdzdalībai noteiktā termiņa laikā 2025. gada 2. septembrī, komentārus iesniedza Krājaizdevu Apvienība. Latvijas Banka ir iepazinusies ar Krājaizdevu Apvienības komentāriem un sniedz savu viedokli.

|  |  |  |  |
| --- | --- | --- | --- |
| **Nr. p. k.** | **Sabiedrības līdzdalībai nodotā projekta redakcija (konkrēta punkta redakcija)** | **Izteiktais iebildums (priekšlikums) par projekta konkrēto punktu, norādot sabiedrības pārstāvi** | **Latvijas Bankas viedoklis par izteikto iebildumu (priekšlikumu) un norāde, vai tas ņemts vērā** |
| 1. |  | Noteikumi neliecina, ka LB pārbauda un novērš KKS darbības neatbilstības galvenajiem uzdevumiem un veidošanas pamatprincipiem.  Pretstatā kapitālsabiedrībām, KSL 11.p.1.d.3.a.p. prasa kooperatīvajām sabiedrībām dibināšanas līgumā norādīt sabiedrības veidošanas mērķi un uzdevumus. Likumi neparedz tiesības ar statūtiem vai citiem noteikumiem mainīt sabiedrības veidošanas pamatprincipus, t.sk. mainīt KKSL 4.p.1.d. noteiktos veidošanas principus. Likumi ļauj ar statūtiem mainīt darbības mērķus un uzdevumus, pieļaujot nesaderību ar veidošanas pamatprincipiem. LB ir pienākums to uzraudzīt un nepieļaut.  11. pants. Sabiedrības dibināšanas līgums  (1) Dibināšanas līgumā norāda:  3) sabiedrības mērķi un uzdevumus;  KSL 12.p.1.d.  12. pants. Sabiedrības statūti  (1) Sabiedrības statūtos norāda:  2) darbības mērķi un uzdevumus;    Šāds regulējums aizsargā dibinātājus un biedrus no krāpnieciskiem darījumiem, kad pašlabuma meklētāji atsavina un krāj sociāla rakstura mērķiem kapitālus (KKSL 2.p.4.d.), bet patiesībā tie kļūst par papildmaksājumiem, kurus neregulē Patērētāju tiesību aizsardzības likums, lai gūtu virspeļņu uz citu biedru rēķina.  Izmaiņas dibināšanās līgumā var veikt, ievērojot KSL 9.p.3.d.un 10.p.2.d.normas.  Noteikumu III. Daļa. Krājaizdevu sabiedrības amatpersonu piemērotības izvērtēšana  Netiek ievēroti KKSL 2.p.2.d noteiktie savstarpējās palīdzības un pašpārvaldes principi.  LB nepārbauda aktualizētu izvirzīto amatpersonu un viņu izvirzītāju atbilstību biedru statusam, kas neatbilst KSL 14.p.3.d.un KKSL 4.p.2.d. 5.p. prasībām. Viltus biedri – fiziskās personas, ļauj nelikumīgi uzņemt viltus biedrus – juridiskās personas. Viltus biedri – juridiskās personas var paplašināt biedru loku kā darba devēji (KKSL 5.p.2.d.).  Pirms 25 gadiem LB pārbaudīja kopsapulces dalībnieku aktualizētu atbilstību biedru statusam, kas izslēdza negodprātīgu balsstiesību izmantošanas iespējas.  KKSL 4.p.2.d.neļauj ārpus statūtiem regulēt biedru kopumu:  (2) Katras krājaizdevu sabiedrības biedru kopums nosakāms tās statūtos.    KKSL 2.p-.1.d.nosaka, ka KKS ir kooperatīvi, kas sniedz pakalpojumus saviem biedriem:  (1) Krājaizdevu sabiedrība ir kooperatīva sabiedrība ar mainīgu biedru skaitu un kapitālu un saskaņā ar šo likumu un saviem statūtiem sniedz šīs sabiedrības biedriem šādus finanšu pakalpojumus (...)  KSL 12.p.1.d.9.a.p.un 14.p.3.d.nosaka, ka biedru statusa iegūšanai un saglabāšanai kritērijus drīkst noteikt tikai likumi un statūti:  12. pants. Sabiedrības statūti  (1) Sabiedrības statūtos norāda:  9) kritērijus biedra statusa iegūšanai;  14. pants. Sabiedrības biedri  (3) Par sabiedrības biedru var būt persona, kas izmanto sabiedrības pakalpojumus un atbilst statūtos noteiktajiem biedra statusa kritērijiem.  Tādu personu iesaiste pārvaldē, kas neizmanto KKS sniegtos pakalpojumus vai neatbilst biedra statusa kritērijiem, ir pašpārvaldes principu neievērošana.  Tieši pašpārvaldes principu ignorēšana ir bijis daudzu KKS likvidācijas pamatcēlonis, jo pārvaldē nokļuva personas, kuru galvenais uzdevums bija KKS uzkrātā kapitāla pārdalīšana personīgās interesēs, nevis likumā un statūtos noteiktā KKS mērķa un galvenā uzdevuma īstenošana.    Valdes nespēja izslēgt no biedru reģistra personu, kas neatbilst biedra statusam, liecina par sabiedrības nespēju nodrošināt likumā un statūtos noteiktos veidošanas pamatprincipus un KKS darbības galvenā uzdevuma izpildi.  KKS ir brīvprātīgas personu apvienības, kuru nolūks ir veicināt biedru kopīgo ekonomisko interešu efektīvu īstenošanu, atbilstoši KSL 1.p.:  Šā likuma mērķis ir radīt labvēlīgus pārvaldes nosacījumus kooperatīvajām sabiedrībām (turpmāk — sabiedrība) — brīvprātīgām personu apvienībām, kuru nolūks ir veicināt biedru kopīgo ekonomisko interešu efektīvu īstenošanu.  Tas atbilst KKS veidošanas pamatprincipiem, savstarpējās palīdzības un pašpārvaldes principiem, ko nosaka KKSL 2.p.2.d.normas. | **Nav ņemts vērā.**  **Skaidrojums**  Šis noteikumu projekts sagatavots, pamatojoties uz Krājaizdevu sabiedrību likuma 8. panta otro daļu, 9. panta pirmo daļu, 11. panta pirmo un otro daļu un 24.1 panta 2.2 daļu, un regulēs kārtību, kādā Latvijas Banka izsniedz krājaizdevu sabiedrībai licenci un izvērtē krājaizdevu sabiedrības amatpersonu piemērotību, kā arī noteiks iesniedzamos dokumentus un kārtību, kādā Latvijas Banka izvērtē jaunus, līdz šim nesniegtus finanšu pakalpojumus vai būtiskus finanšu pakalpojumu grozījumus.  Līdz ar to noteikumu projekts ir sagatavots atbilstoši likumdevēja dotajam pilnvarojumam.  Savukārt Krājaizdevu sabiedrību likuma 27. panta pirmā daļa nosaka, ka Krājaizdevu sabiedrība izveido efektīvu iekšējās kontroles sistēmu, lai nodrošinātu savu risku pārvaldīšanu un aktīvu aizsardzību, krājaizdevu sabiedrības padomei un valdei sniegtās informācijas patiesumu un savlaicīgumu, normatīvo aktu, tai skaitā Latvijas Bankas noteikumu, kā arī Latvijas Bankas lēmumu un krājaizdevu sabiedrības politikas un procedūru ievērošanu, un otrā daļa nosaka, ka Latvijas Banka izdod noteikumus par krājaizdevu sabiedrības iekšējās kontroles sistēmas izveidi. |
| 2. | 15.2. izrakstu no krājaizdevu sabiedrības biedru reģistra, kas apliecina, ka tās aktuālais biedru skaits atbilst Krājaizdevu sabiedrību likuma 21.1 panta 1. punktā noteiktajam minimālajam biedru skaitam; | Noteikumu 15.2. prasītais izraksts liecina, ka Latvijas Banka nepārbauda reģistrā uzrādīto personu atbilstību biedru statusam. Šāds izraksts ļauj biedru statusā iekļaut un saglabāt personas, kurām nav tiesību tur būt. | **Nav ņemts vērā.**  **Skaidrojums**  Kooperatīvo sabiedrību likuma 16. panta pirmā daļa nosaka, ka Sabiedrības valde ved biedru reģistru. Otrā daļa attiecīgi nosaka, ka valde izdara ierakstu biedru reģistrā nekavējoties pēc tam, kad tā saņēmusi paziņojumu par izmaiņām biedru reģistrā ierakstāmajās ziņās.  Noteikumu projekta 15.2. apakšpunkts ir iekļauts, lai Latvijas Bankā tiktu iesniegts dokuments, ka aktuālais biedru skaits atbilst Krājaizdevu sabiedrību likuma 21.1 panta 1. punktā noteiktajam minimālajam biedru skaitam, ja krājaizdevu sabiedrība plāno sniegt jaunu, līdz šim neveiktu finanšu pakalpojumu – kreditēšanas pakalpojumu Krājaizdevu sabiedrību likuma 5. panta piektās daļas 2. un 3. punktā minētajām personām. |
| 3. |  | Lai pārliecinātos, ka KKS un amatpersonas darbojās biedru kopīgajās ekonomiskajās interesēs (KSL 1.p.), ievērojot savstarpējās palīdzības principus (KKSL 2.p.2.d.), jāpārbauda arī, vai likumam atbilst izvirzīto amatpersonu un viņu izvirzītāju ieguldījumi pamatkapitālā. Proti, vai tie veikti, ievērojot KSL 24.p.3.d.un 25.p.1.d.normas, vai arī veikti, amatpersonām savstarpēji vienojoties, neatbilstoši biedru kopīgajām ekonomiskajām interesēm un savstarpējās palīdzības principiem. | **Nav ņemts vērā.**  **Skaidrojums**  Lūgums skatīt skaidrojumu, kas sniegts uz komentāru Nr. 1. |